初五日呈潘提舉時禱雨應而未洽
作者：趙蕃
朝代：宋

paragraphs: 潦退旱隨至，吏憂民足傷。
陂塘待天雨，饘粥仰官倉。
事勢胡能久，收成亟所望。
關心厪漢節，用意格穹蒼。
忽已雲霓合，兼之雷電將。
驟來能點點，快落遂浪浪。
未復田疇綠，纔蘇菜隴黄。
粗能寬閔閔，聊且慰皇皇。
末世耽饕佛，前聞戒暴尫。
于公明孝婦，卜式訟弘羊。
是可資邦本，寧唯致歲穰。
公行有餘力，我句漫斯狂。
半載官離次，欲歸行絕糧。
何當荷簑笠，及此濟江湘。